CELEX: C2007/082/90
Language: da
Date: 2007-04-14 00:00:00
Title: Sag T-30/07: Sag anlagt den 5. februar 2007 — Denka International mod Kommissionen

14.4.2007   
            
            
               DA
            
            
               Den Europæiske Unions Tidende
            
            
               C 82/41
            
         Sag anlagt den 5. februar 2007 — Denka International mod Kommissionen
   (Sag T-30/07)
   (2007/C 82/90)
   Processprog: engelsk
   Parter
   
      Sagsøger: Denka International BV (Barneveld, Nederlandene) (ved advokaterne K. Van Maldegem og C. Mereu)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Artikel 2, litra b), i og bilag II til Kommissionens direktiv 2006/92/EF annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren har med sit søgsmål nedlagt påstand om delvis annullation af Kommissionens direktiv 2006/92/EF (1) af 9. november 2006 om ændring af bilagene til Rådets direktiv 76/895/EØF, 86/362/EØF og 90/642/EØF for så vidt angår maksimalgrænseværdier for restkoncentrationer af dichlorvos (herefter »maksimalgrænseværdidirektivet «eller »den anfægtede retsakt«) og navnlig artikel 2, litra b), heri og bilag II hertil.
   Sagsøgeren påstår, at disse bestemmelser ændrer maksimalgrænseværdien for det omhandlede stof fra den tidligere gældende grænseværdi på 2 mg/kg til den nye på 0,01 mg/kg på grundlag af en forudgående vurdering af sagsøgerens dossier, som blev foretaget under den relaterede vurdering i henhold til direktiv 91/414/EØF, som er behæftet med formelle mangler samt videnskabelige og retlige fejl.
   Hvad angår de formelle mangler har sagsøgeren gjort gældende, at den anfægtede retsakt blev vedtaget i strid med de processuelle retsgarantier, som er fastsat i artikel 8 i forordning nr. 451/2000, og med princippet auditum alteram partem eller princippet om retten til en retfærdig rettergang, mens det også er en tilsidesættelse af begrundelsespligten (artikel 235 EF). Desuden påstår sagsøgeren, at Kommissionen gennem vedtagelsen af den anfægtede retsakt har gjorde sig skyldig i magtfordrejning, da den opnåede det samme formål som en afgørelse om ikke at optage et stof, uden at benytte sig af en sådan afgørelse.
   Det påstås, at den anfægtede afgørelse i materiel henseende bygger på en åbenbart urigtig vurdering, der ifølge sagsøgeren tilsidesætter i) artikel 4, stk. 1, litra f), i direktiv 91/414/EØF, ii) artikel 5 i maksimalgrænseværdidirektivet samt iii) grundlæggende fællesskabsretlige principper, nemlig a) princippet om beskyttelse af den berettigede forventning og retssikkerhedsprincippet, b) artikel 211 EF og princippet om god forvaltningsskik og c) proportionalitetsprincippet.
   
      (1)  Kommissionens direktiv 2006/92/EF af 9.11.2006 om ændring af bilagene til Rådets direktiv 76/895/EØF, 86/362/EØF og 90/642/EØF for så vidt angår maksimalgrænseværdier for restkoncentrationer af captan, dichlorvos, ethion og folpet (EUT L 311, s. 31).